शासकीय योजनाओं के साथ गांव व समाज की व्यवस्था को लेकर भी करें सम्मेलन
सूरजपुर |जनपद पंचायत भैयाथान के मंगलभवन एवं ग्राम पंचायत बड़सरा में कलेक्टर जीआर चुरेंद्र की उपस्थिति में ग्राम स्वराज एवं स्वच्छता सम्मेलन आयोजित किया गया। सम्मेलन में विकासखंड भैयाथान के समस्त विभागों के अधिकारी-कर्मचारी, ग्राम विकास एवं न्याय समिति के समस्त सदस्य, ग्राम पटेल, आंगनवाडी कार्यकर्ता, साक्षरता के प्रेरक, सरपंच-सचिव, रोजगार सहायक, हल्का पटवारी, स्वास्थ्य कार्यकर्ता शामिल हुए।
कार्यक्रम में कलेक्टर श्री चुरेंद्र ने कहा कि शासकीय योजनाओं का शत प्रतिशत क्रियान्वयन, स्वच्छता तथा लोक सुराज अभियान की गतिविधियों को सुचारू रूप से संपादित करें। उन्होंने शासकीय योजनाओं के साथ-साथ गांव एवं समाज की व्यवस्था, न्याय व्यवस्था, समाज की भागीदारी, महिलाओं की भागीदारी, पारिवारिक क्रियाकलाप, जनम-मरण, खान-पान, सामूहिक विवाह, सामुदायिक सहभागिता, स्वच्छ गांव की कल्पना, श्रमदान, युवाओं का प्रोत्साहन, घर के मुखिया का सम्मान, महिलाओं के साथ-साथ घर में पुरुषों की भागीदारी की परिकल्पना के लिए प्रति माह ग्राम स्वराज एवं स्वच्छता सम्मेलन का आयोजन करने कहा। कलेक्टर ने कहा कि जब जनकल्याणकारी शासकीय योजनाएं समाज एवं गावों द्वारा बनाए गए कार्य योजना पर की जाएगी तो निश्चित रूप से हमारा गांव एवं समाज विकास के पथ पर अग्रसर होगा। इस अवसर पर जनपद पंचायत उपाध्यक्ष अखिलेश प्रतापसिंह, अरविंद दुबे, शीतल गुप्ता, रामू गोस्वामी, जिला पंचायत उपाध्यक्ष गिरीश गुप्ता, जिला पंचायत सदस्य विजय प्रताप सिंह, जिला पंचायत सीईओ संजीव कुमार झा, एसडीएम केपी साय, तहसीलदार श्री मरकाम, जनपद सीईओ डाॅ. नृपेंद्र सिंह, बीईओ चुन्नी लाल धृतलहरे, विकासखंड स्त्रोत समन्वयक अजेंद्र दुबे आदि उपस्थित थे।
hin_Deva hin_Deva hin_Deva